กสิกรฯตั้งเป้ารูดบัตรเพิ่ม19%
กสิกรฯ อัดแคมเปญผ่อน 0% ตั้งแต่ต้นปี หวังดันยอดใช้จ่ายผ่านบัตรเครดิตเพิ่ม 19%
14 ม.ค. 2559

กสิกรฯ อัดแคมเปญผ่อน 0% ตั้งแต่ต้นปี หวังดันยอดใช้จ่ายผ่านบัตรเครดิตเพิ่ม 19%
น.ส.ศุภนีวรรณ จูตระกูล ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารคาดว่าปีนี้จะมียอดใช้จ่ายผ่านบัตรเครดิตกสิกรไทยประมาณ 3.6 แสนล้านบาท เติบโตจากปี 2558 ประมาณ 19% ขณะที่สินเชื่อบัตรเครดิตคาดว่าจะเติบโต 8% และตั้งเป้าเพิ่มยอดบัตรใหม่อีก 6 แสนบัตร เทียบกับสิ้นปี 2558 ที่มีผู้ถือบัตรรวม 3.6 ล้านใบ เพิ่มขึ้นจากเดือนก่อนหน้า 4% มียอดใช้จ่ายผ่านบัตรเครดิตรวม 3.07 แสนล้านบาท เพิ่มขึ้นจากปีก่อนหน้า 11% โดยเฉพาะในหมวดกิน เที่ยว ช็อปปิ้ง ที่มีอัตราเติบโตสูงกว่าค่าเฉลี่ยของตลาดที่เติบโตเพียง 6%
"แนวโน้มความมั่นใจของคนไทยในการจับจ่ายใช้สอยมีเพิ่มขึ้น เห็นได้ชัดจากการใช้จ่ายผ่านบัตรเครดิตที่เติบโตต่อเนื่องตั้งแต่ปลายปีที่ผ่านมา ดังนั้นในปีนี้หากรัฐบาลออกมาตรการกระตุ้นด้านเศรษฐกิจน่าจะช่วยสร้างแรงผลักดันและความมั่นใจเรื่องการใช้จ่ายของประชาชนเพิ่มขึ้นด้วย" น.ส.ศุภนีวรรณ กล่าว
ทั้งนี้ ธนาคารกสิกรไทยเตรียมรุกตลาดบัตรเครดิตด้วยการออกแคมเปญการตลาดอย่างต่อเนื่องตลอดปี 2559 โดยเฉพาะการให้สิทธิพิเศษ หรือ Cash Back สำหรับการใช้จ่ายในชีวิตประจำวัน เพื่อเป็นการเสริมสภาพคล่องให้แก่ลูกค้าและกระตุ้นการใช้จ่ายของลูกค้า
สำหรับต้นปีนี้ธนาคารได้ประเดิมด้วยแคมเปญ "ศูนย์ความสุข" เพื่อให้ลูกค้าแบ่งจ่ายค่าสินค้าทุกชิ้น ทุกร้าน ทุกที่ ในอัตราดอกเบี้ย 0%  ระยะเวลาสูงสุด 6 เดือน เพียงซื้อสินค้าหรือบริการ ไม่ว่าจะเป็นร้านอาหาร ซูเปอร์มาร์เก็ต จองโรงแรม จ่ายค่าประกันชีวิต ซ่อมรถยนต์ ค่ารักษาพยาบาล ตั้งแต่ 4,000 บาทขึ้นไป/เซลส์สลิป เริ่มตั้งแต่วันนี้ถึง 31 มี.ค.นี้
น.ส.ศุภนีวรรณ กล่าวว่า ในปีนี้ธนาคารกสิกรไทยจะทยอยออกแคมเปญใหม่ๆ เพื่อตอบสนองความต้องการตามไลฟ์สไตล์ของลูกค้าอย่างแท้จริง ซึ่งมั่นใจได้ว่าทุกการใช้จ่ายจะสร้างความสุขให้ลูกค้า และช่วยให้เศรษฐกิจของประเทศหมุนเวียนไปได้ตามนโยบายของรัฐบาลที่ต้องการกระตุ้นการใช้จ่ายของประชาชนในประเทศ